**Pravidlá pre rozdelenie a vyúčtovanie**

**finančných prostriedkov na podporu rozvoja mládežníckeho futbalu v podmienkach SsFZ**

**Vybrané turnaje mládeže**

(materiál schválený VV SsFZ 13.4.2016 a doplnený VV SsFZ 16.1.2020)

Stredoslovenský futbalový zväz už viac ako desaťročie podporuje rozvoj mládežníckeho futbalu na teritóriu stredného Slovenska aj podporou vybraných futbalových turnajov, ktoré sa konajú v jeho pôsobnosti. **Podpora uvedených turnajov má slúžiť na skvalitnenie podmienok na konfrontáciu našich mladých futbalistov s hráčmi zo zahraničia, prípadne iných regiónov**. Výška príspevku na jednotlivé podujatia sa odvíja od počtu podporených podujatí. SsFZ vyčleňuje v bežnom roku na uvedenú podporu sumu vo výške 10 000 €.

**Podmienky pre zaradenie turnaja v kategórii mládeže do systému podpory**:

1. žiadateľom je FK:

* turnaj sa uskutoční na teritóriu stredného Slovenska
* organizátor pripravil toto podujatie (turnaj) už minimálne 1x v predchádzajúcom období
* žiadateľ podá v termíne žiadosť na predpísanom tlačive.

1. žiadateľom je ObFZ v pôsobnosti SsFZ:

* jednotlivé ObFZ nepredkladajú žiadosti, SsFZ rozdelí sumu vo výške 5000 € pre jednotlivé ObFZ úmerne podľa počtu družstiev v kategóriách žiakov a dorastu, štartujúcich v súťažiach SsFZ a príslušného ObFZ.

**Posudzovateľ (TMK SsFZ) zoberie do úvahy pri vyhodnotení žiadostí predložených FK nasledovné kritériá v poradí**:

* tradícia podujatia
* účasť aspoň jedného účastníka zo zahraničia
* účasť výberu SsFZ, prípadne iného regionálneho výberu
* účasť družstiev z iných regiónov
* počet družstiev štartujúcich na turnaji
* teritoriálne rozdelenie podpory v regióne – **SsFZ podporí maximálne 3 podujatia do jedného ObFZ, mimo podujatí SsFZ**

**Vykonávacie ustanovenia**:

* klub v pôsobnosti SsFZ, môže požiadať o zaradenie do systému podpory pre príslušný rok podaním žiadosti (vzor žiadosti je prílohou tohto materiálu) vždy do konca **januára** príslušného roka
* TMK SsFZ posúdi zaslané žiadosti na základe stanovísk KM, RTM a sekretariátu a predloží návrh na **februárové** (prípadne nasledujúce) rokovanie VV SsFZ
* po zverejnení rozhodnutia VV SsFZ budú organizátori turnajov informovaní o termíne a spôsobe vyúčtovania príspevku

**Prostriedky pridelené FK sú určené na:**

* nevyhnutné náklady spojené s prípravou a organizáciou turnaja : vydanie buletínu, propozícií, prenájom priestorov a služieb, zabezpečenie činností ako rozhodca, časomerač, hlásateľ, zdravotné zabezpečenie, zakúpenie diplomov a pohárov, pitný režim a občerstvenie pre účastníkov turnaja
* čiastočne na úhradu pobytových nákladov zahraničného účastníka turnaja

**Vyúčtovanie príspevku**:

Organizátor zašle najneskôr do konca nasledujúceho mesiaca po skončení podujatia (v prípade konania podujatia v mesiaci december, po dohode s pracovníkmi sekretariátu SsFZ - obratom) nasledovné:

* propozície, bulletin, výsledkový servis
* stručnú informáciu o celkových nákladoch na usporiadanie podujatia
* kópie faktúr a kópie dokladov o úhrade týchto faktúr – bankový výpis, kópie pokladničných dokladov, prípadne iných dokladov – minimálne vo výške priznaného príspevku

**Zaslanie príspevku**:

**SsFZ si vyhradzuje právo kontroly použitia prostriedkov. Po preverení účelovosti vynaložených prostriedkov a ostatných informácii, zašle SsFZ príspevok na účet organizátora podujatia. Nedodržanie termínu vyúčtovania, prípadne nedodržanie účelu využitia príspevku môže mať za následok jeho zníženie, prípadne jeho odňatie.**

Spracovali: L. Matejka, P. Štefaňák